Foto’s: Gasse oorval drie in ondergrondse tenkVerskeie nooddienswerkers was by die reddingspoging betrokke. (Foto: Rescue Care) Drie mans is uit ŉ ondergrondse tenk in Umhlanga Ridge gered nadat gasse hulle Donderdagoggend oënskynlik oorval het. Shawn Herbst, woordvoerder van Netcare 911, het gesê die tenks in Wiltinsingel het glo diesel en olie bevat. Die mans was besig om dit skoon te maak. “Lede van die polisie, die Durbanse metropolisie en eThekwini se soek-en-reddingseenhede het ŉ tou-en-leerstelsel geprakseer en is met asemhalingsapparaat die tenk in om die drie mans te red,” het hy gesê. Volgens Garrith Jamieson, woordvoerder van Recue Care, was twee van die mans in ŉ kritieke toestand en moes hulle aan asemhalingstoestelle gekoppel word, terwyl die derde man in ŉ ernstige toestand is. Al drie is inderhaas na nabygeleë hospitale geneem. Tientalle nooddienswerkers het op die toneel saamgewerk om die mans te red.